

**Αθήνα, 16 Ιουλίου 2025**

**ΕΠΙΚΑΙΡΗ ΕΡΩΤΗΣΗ**

**Προς τον κ. Υπουργό Εθνικής Οικονομίας και Οικονομικών**

**Θέμα: «Αδικαιολόγητες, πολυετείς καθυστερήσεις για την παραχώρηση κτιρίου του πρώην αστυνομικού τμήματος Εράτυρας στον Δήμο Βοϊου (Κοινότητα Εράτυρας)»**

Το ακίνητο του πρώην αστυνομικού τμήματος Εράτυρας (ΚΑΕΚ 270410121031, Α.Β.Κ. 1, Ν. Κοζάνης) είναι ένα πέτρινο κτίριο του 19ου αιώνα, που χρησιμοποιήθηκε από την Ελληνική Αστυνομία μέχρι το 1992. Αφότου σταμάτησε η εν λόγω χρήση, περιήλθε στην Εταιρεία Ακινήτων Δημοσίου και έκτοτε παραμένει κλειστό. Όμως, εδώ και τριάντα (30) χρόνια δεν έχει υπάρξει καμία μέριμνα για την αξιοποίηση και αποκατάστασή του, με αποτέλεσμα το ακίνητο να έχει πλέον καταστεί ερείπιο και, κατ’ επέκταση, επικίνδυνο.

Ήδη από το 2021 η τοπική κοινότητα Εράτυρας αιτήθηκε στην ΕΤΑΔ την παραχώρηση του εν λόγω κτιρίου για 25 χρόνια, προκειμένου να αποδοθεί στην τοπική κοινωνία και να χρησιμοποιηθεί για κοινωφελή σκοπό και συγκεκριμένα για να στεγάσει πολιτιστικές χρήσεις και λειτουργίες, ως μουσείο της ιστορικής αυτής κωμόπολης. Για τον σκοπό αυτό, ο Δήμος Βοΐου είχε μάλιστα δεσμευτεί για την πλήρη συντήρηση, αποκατάσταση και λειτουργία του κτιρίου με ίδια μέσα και πόρους (βλ. π.χ. Απόφαση με ΑΔΑ: 6ΦΑΤΩ97-ΘΗΛ).

Ωστόσο, μετά από 4 χρόνια διαβουλεύσεων, καμία ενέργεια δεν έχει ολοκληρωθεί. Αρχικά, το 2021, η ΕΤΑΔ έθετε όρους παράλογους και επαχθείς στον Δήμο (παραχώρηση χρήσης μόνο για 15 έτη, προπληρωμή 18.000 ευρώ), ενώ το ακίνητο ήταν εγκαταλελειμμένο ήδη 30 χρόνια (!). Στη συνέχεια, τον Μάιο 2023, ο Δήμος Βοΐου, συμφώνησε και ενέκρινε, κατόπιν άλλης πρότασης της ΕΤΑΔ, τη μίσθωση του ακινήτου για 20+5 χρόνια, με μίσθωμα 900 ευρώ/έτος και την υποχρέωση για πλήρη αποκατάσταση του (Βλ. ΑΔΑ Απόφασης: 6ΑΗΟΩ97-2ΙΜ, Πρακτικό 7/2023). Παρά ωστόσο την επίσημη ενημέρωση της ΕΤΑΔ από τον Δήμο, ήδη από τις 12.05.2023 (έγγραφο με αριθ. Πρωτ. 9908), η παραχώρηση του ακινήτου εξακολουθεί να καθυστερεί αδικαιολόγητα, επί δύο και πλέον έτη!

Πρέπει να σημειωθεί, τέλος, ότι για το ίδιο θέμα είχα καταθέσει στις 21.02.23, την υπ. αριθ. 2398 γραπτή ερώτηση, η οποία ουδέποτε απαντήθηκε, παρά τη ρητή θεσμική υποχρέωση των αρμόδιων υπουργών έναντι του κοινοβουλευτικού ελέγχου, γεγονός που αποδεικνύει την κυβερνητική αδιαφορία για ενημέρωση των πολιτών της περιοχής.

Προκειμένου, λοιπόν, να σταματήσει ο εμπαιγμός του Δ. Βοϊου και της κοινότητας Εράτυρας,

**Ερωτάται ο αρμόδιος κ. Υπουργός:**

**1. Υπάρχει τελικά πρόθεση να παραχωρηθεί από την ΕΤΑΔ το εν λόγω κτίριο, προκειμένου να αποκατασταθεί και να αξιοποιηθεί από την τοπική κοινότητα για πολιτιστικές χρήσεις;**

**2. Που οφείλονται οι νέες καθυστερήσεις, ενώ ο Δήμος Βοΐου και η Κοινότητα της Εράτυρας έχουν ήδη συμφωνήσει, από 12.05.2023, στους όρους παραχώρησης της ΕΤΑΔ;**

**Η ερωτώσα Βουλευτής**

**Βέττα Καλλιόπη**